‘Rower’ doodgeskiet tydens huisbraakArgieffoto Kol. Jay Naicker, polisiewoordvoerder, het gesê vier verdagtes het omstreeks 19:00 die huis in Caversham binnegegaan. Hulle het twee broers, onderskeidelik 36 en 34 jaar oud, in die huis oorrompel en beveel om op die vloer te lê. Die verdagtes het juweliersware, twee plasmatelevisiestelle, ŉ skootrekenaar en drie selfone bymekaar gemaak. “Een van die [broers] kon daarin slaag om sy vuurwapen in die hande te kry en het skote op die rowers afgevuur. Die verdagtes het teruggeskiet en die [broer] gewond,” het Naicker gesê. Een van die rowers is tydens die skietgeveg noodlottig gewond en is op die toneel dood. Die ander drie verdagtes het op die vlug geslaan. “Die broer wat raakgeskiet is, is in ŉ stabiele toestand na die hospitaal geneem,” het Naicker gesê. Aanklagte van gewapende roof en poging tot moord word ondersoek en ŉ geregtelike doodsondersoek is geopen. Geen verdagtes is nog in hegtenis geneem nie.